Sy eerste groot slag was ’n Afrika-rekord in die 400 op die Wêreldbyeenkoms in Beijing in 2015. Sy 43.48 het ook aan hom die titel besorg.
Die groot hoogtepunt was egter goud in die 400 op 2016 se Olimpiese Spele in Rio de Janeiro, ’n verbluffende vertoning wat boonop Michael Johnson se wêreldrekord van 1999 uit die boeke gevee het.
Die voorsitter van die Laureus Sport for Good-stigting in Suid-Afrika, Morné du Plessis, is in sy noppies met Van Niekerk se aanwysing as ambassadeur.
“Ons is so bly Wayde is nou amptelik deel van die Laureus-familie. Dit was ongelooflik om sy opgang op die atletiekbaan te beleef, maar veral ook om te sien watter effek sy vertonings op Suid-Afrikaners van alle ouderdomme gehad het.
“Hy het deur sy hele loopbaan ongelooflike karakter getoon, op en van die baan af, en ons sien uit na sy voortgesette bydrae in gemeenskappe reg oor Suid-Afrika,” aldus Du Plessis.
“Dis ’n uitgelese groep, maar almal het dieselfde doel voor oë en dit is om ambassadeurs vir hierdie ongelooflike wêreldwye organisasie te wees, om te werk in gemeenskappe deur middel van sport, om mense se lewensomstandighede te verbeter,” het die blits Maandag in ’n Laureus-verklaring gesê.
“Ek is opgewonde om in te val by die Sport for Good-stigting en dadelik betrokke te raak by die spesifieke projekte waarvoor ek ’n passie het.”